Skryf in vir Groot Afrikaanse Romanwedstryd | Netwerk24
Skryf in vir Groot Afrikaanse Romanwedstryd
07 Mei 2019 12:54
Met prysgeld van altesaam R350 000 is inskrywings vir die Groot Afrikaanse Roman-wedstryd nou oop.
NB-Uitgewers se wedstryd, wat al deur skrywers soos Ingrid Winterbach en Dan Sleigh gewen is, bied die grootste beloning onder plaaslike wedstryde aan sowel as die geleentheid om by Suid-Afrika se grootste plaaslike uitgewer te publiseer.
Die wenner ontvang R200 000 en die tweede en derde pryswenners ontvang R70 000 en R40 000.
Ingrid Winterbach Foto: Brenda Veldtman
’n Debuutprys van R40 000 is ook op die spel.
“Die Groot Afrikaanse Romanwedstryd se doel is om talentvolle nuwe aspirantskrywers aan te moedig om te skryf, én om ervare skrywers aan te moedig om nuwe manuskripte te voltooi,” sê Marga Stoffer, uitgewersbestuurder van NB-Uitgewers.
“Ons het 90 inskrywings vir die vorige wedstryd ontvang, en hoop dat die aantreklike pryse en die prestige van die wedstryd Afrikaanse skrywers weer eens sal inspireer om hul manuskripte vir die wedstryd gereed te kry.”
Die Groot Afrikaanse Roman-wedstryd word deur NB-Uitgewers geborg en word elke drie jaar toegeken.
In 2012 het Winterbach met haar roman Die aanspraak van lewende wesens gewen.
Sleigh was in 2015 die wenner met sy roman 1795 en in 2018 het Winterbach met Die troebel tyd weer gewen.
Dan Sleigh Foto: Michael Hammond/Foto24
Die Groot Afrikaanse Roman-wedstryd het ontwikkel uit die destydse Sanlam/Insig Groot Roman-wedstryd wat later die Sanlam-romanwedstryd geword het.
Die wedstrydreëls en inskrywingsvorm is aflaaibaar by http://bit.ly/GrootAfrikaanseRomanwedstryd2021.
Skrywers kan navrae telefonies rig by 021 406 3412 of ’n e-pos na romanwedstryd@nb.co.za stuur.
Meer oor: Nb-Uitgewers | Ingrid Winterbach | Boeke | Skrywers | Letterkunde